Havjers Milejs

Havjers Herardo Milejs (, ; dzimis ) ir Argentīnas politiķis un ekonomists, kurš kļuva par Argentīnas prezidentu 2023. gada decembrī. Milejs ir pasniedzis kursus universitātēs un rakstījis par dažādiem ekonomikas un politikas aspektiem, kā arī vadījis radio raidījumus par šo tēmu. Mileja uzskati viņu izceļ Argentīnas politiskajā skatuvē un ir izpelnījušies lielu sabiedrības uzmanību un pretrunīgas reakcijas.

2021. gada novembrī Milejs tika ievēlēts Argentīnas deputātu palātā, pārstāvot Buenosairesas pilsētu, no La Libertad Avanza saraksta. Būdams deputāts, viņš ierobežoja savu likumdevēja darbību līdz balsošanai, tā vietā koncentrējoties uz Argentīnas valdības tēriņu kritizēšanu. Viņš uzvarēja ekonomikas ministru Serhio Masu 2023. gada Argentīnas prezidenta vēlēšanu otrajā kārtā, aizstāvot viedokli, ka peronisma ideoloģiskā dominēšana ir atbildīga par joprojām notiekošo Argentīnas monetāro krīzi, kas sākās 2018. gadā.

Milejs ir pazīstams ar savu ekstraordināro personību, stilu un aktīvo klātbūtni medijos. Viņu politiski raksturo kā labējo populistu un labējo libertārieti, un atbalsta laissez-faire ekonomiku, tai pieskaņojot minarhisma un anarhokapitālisma principus. Viņš ir ierosinājis visaptverošu valsts fiskālās un strukturālās politikas pārskatīšanu. Viņš atbalsta izvēles brīvību attiecībā uz narkotiku politiku, šaujamieročiem, prostitūciju un viendzimuma laulībām, vienlaikus iebilstot pret abortiem un eitanāziju. Ārpolitikā viņš iestājas par ciešākām attiecībām ar ASV un Izraēlu, Ukrainas atbalstīšanu, reaģējot uz Krievijas iebrukumu valstī, un Argentīnas distancēšanu no ģeopolitiskajām saitēm ar Ķīnu.

 Biogrāfija 
Havjers Herardo Milejs dzimis 1970. gada 22. oktobrī Palermo rajonā, Buenosairesā, Argentīnā. Mileja māte Alisija Luhana Lusiča (Alicia Luján Lucich) bija mājsaimniece, bet viņa tēvs Norberto Orasio Milejs (Norberto Horacio Milei) bija autobusa šoferis. Viņa tēvs ir itāļu izcelsmes, savukārt māte, ir horvātu izcelsmes. Turklāt Milejs 2024. gada aprīlī atklāja, ka viens no viņa vecvecākiem īsi pirms aiziešanas viņsaulē uzzinājis, ka ir ebrejs. Viņa vecāki, saskaņā ar Mileja teikto 2018. gadā, viņu sita un verbāli pazemoja, kā rezultātā viņš ar viņiem nerunāja desmit gadus; viņš viņus uzskatīja par mirušiem. Havjeru atbalstīja vecmamma no mātes puses un jaunākā māsa Karina, ar kuru viņam ir cieša saikne un kuru viņš sauc par "priekšnieci".

Havjers Milejs mācījās katoļu skolās. Skolā viņš tika saukts par el Loco ("Trakais") viņa dusmu izvirdumu un agresīvās retorikas dēļ. Vēlīnajos pusaudža gados un agrīnā pieaugušā vecumā, Milejs dziedāja kavergrupā Everest, kas pārsvarā spēlēja The Rolling Stones kaverversijas.

Viņš spēlēja vārtsarga pozīcijā futbola komandā Chacarita Juniors līdz 1989. gadam, kad Argentīna cieta hiperinflācijas periodu un viņš sāka karjeru ekonomikā.

 Privātā dzīve 
Milejs nav precējies un teica, ka, ja viņš tiktu ievēlēts par prezidentu, viņa māsa uzņemtos Argentīnas pirmās lēdijas lomu. 2023. gada augustā Milejs paziņoja, ka ir attiecībās ar aktrisi Fatimu Floresu. Iepriekš viņš satikās ar dziedātāju Danielu Mori.

Būdams katolis, Milejs ir kritizējies katoļu baznīcu pāvesta Franciska vadībā, un viņa nievājošie komentāri par Francisku izpelnījušies katoļu kritiku. Milejs katru dienu lasa Toru un ir apmeklējis ortodoksālā rabīna Menahema Mendla Šnērsona kapu. Pirms 2023. gada novembra Milejs sacīja, ka ir apsvēris iespēju pāriet uz jūdaismu, taču ebreju sabata ievērošana varētu radīt izaicinājumus, ja viņš kļūtu par prezidentu. Pēc ievēlēšanas par prezidentu tika ziņots, ka Milejam ir nodoms pievērsties jūdaismam.

Milejam pieder pieci angļu mastifi, kuru priekštecis ir suns Konans, kurš nomira 2017. gadā pēc slimošanas ar spinālo audzēju. Viņš uzskata Konanu par savu dēlu un sešus Konana klonus nosaucis par Konanu, Anhelito, Miltonu (par godu Miltonam Frīdmanam), Mariju (par godu Marijam Rotbardam), Robertu un Lūkasu (abi par godu Robertam Lūkasam jaunākajam). Milejs sacīja, ka viņš klonēja Konanu, jo viņš saprot klonēšanu kā "veidu, kā tuvoties mūžībai". Lai to izdarītu, viņš devās uz klīniku ASV; process viņam izmaksāja aptuveni 50 000 US$. Viņš savus suņus ir nosaucis par saviem "četrkājainajiem bērniem" un pateicies viņiem pēc savas uzvaras vēlēšanās.

 Atsauces 

 Ārējās saites 

Kategorija:1970. gadā dzimušie
Kategorija:Argentīnas politiķi
Kategorija:Argentīnas prezidenti
Kategorija:Pašreizējie valstu vadītāji